Casa Naţională de Asigurări de Sănătate

REGULAMENT
de organizare şi funcţionare a Comisiei de experţi a Casei Naţionale de Asigurări de Sănătate pentru implementarea Programului naţional de supleere a funcţiei renale la bolnavii cu insuficienţă renală cronică
Publicat în: Monitorul Oficial Nr. 739 din 31 octombrie 2008

    1. Comisia de experţi a Casei Naţionale de Asigurări de Sănătate pentru implementarea Programului naţional de supleere a funcţiei renale la bolnavii cu insuficienţă renală cronică, denumită în continuare Comisie, are următoarele atribuţii:

    a) stabileşte schemele terapeutice pentru modalităţile de supleere renală;

    b) elaborează criteriile de eligibilitate pentru terapia de supleere renală;

    c) stabileşte criteriile de excludere din program a bolnavilor dializaţi;

    d) analizează lunar, trimestrial şi anual indicatorii realizaţi raportaţi, la nivelul Casei Naţionale de Asigurări de Sănătate (CNAS);

    e) solicită lunar Direcţiei programe naţionale din cadrul CNAS situaţia bolnavilor hemodializaţi şi a celor dializaţi peritoneal;

    f) stabileşte metodologia de derulare a programului;

    g) evaluează şi fundamentează solicitarea de finanţare a programului în vederea elaborării proiectului de ordin;

    2. În vederea îndeplinirii atribuţiilor sale, Comisia va avea întâlniri lunare la sediul CNAS şi, după caz, întâlniri extraordinare, la convocarea preşedintelui Comisiei sau a preşedintelui CNAS.

    3. Comisia se va întâlni semestrial cu şefii centrelor de dializă şi cu responsabilii judeţeni la sediul CNAS, în vederea analizei derulării programului.

    4. Circuitul informaţiei şi al documentelor va fi asigurat de secretarul Comisiei.

